Endistest  riigivanematest jäi repressioonidest puutumata üksnes August Rei, kellel õnnestus 1940. a juunis pääseda Rootsi. Mitmekordne riigivanem ja Eesti esimene president Konstantin Päts deporteeriti juuli lõpus 1940. a koos perega Ufaasse, kus nad elasid asumisele saadetutena. Pärast sõja puhkemist NSVL ja Saksamaa vahel K. Päts vangistati, mõisteti süüdi ja saadeti vangilaagrisse. 1954. a toodi K. Päts mõneks ajaks Eestisse Jämejala vaimuhaiglasse, kuid viidi peagi Venemaale tagasi, kus ta 18. jaanuaril 1956. a  Buraševo vaimuhaiglas Kalinini lähedal suri.